text: Bandekriminalitet med tråde til Trekantområdet
  12 april 2013 kl. 13.00
  Efter en politiaktion torsdag er to personer varetægtsfængslet i fire uger sigtet for narko.
  Efter en politiaktion i Storkøbenhavn og Trekantområdet torsdag er to personer varetægtsfængslet frem til den 7. maj.
  Det drejer sig om to mænd på 22 og 24 år.
  - Den 24-årige er sigtet for at besidde 1,1 kilo kokain og den 22-årige for besiddelse af både 1 kilo kokain og 200 gram amfetamin, fortæller politiets anklager, Stine Winther.
  De er også begge sigtet for at forsøge at komme i besiddelse af yderligere 500 gram kokain hver.
  - Men jeg kan ikke fortælle mere, da grundlovsforhøret foregik for lukkede døre, siger Stine Winther til Ritzau.
  Torsdagens indsats førte til fem anholdelser, hvoraf de tre skulle fremstilles i retten fredag, men politiet valgte at løslade den sidste anholdte på baggrund af personens begrænsede rolle i foretagendet.
  Den ene af de to varetægtsfængslede er fra banden Værebros Hårde Kerne (VHK). Politiinspektør Kim Kliver fra Task Force Øst, der gennemførte aktionen sammen med Task Force Vest, ville torsdag ikke udelukke, at der kan komme andre anholdelser.
  - Der kommer muligvis flere anholdelser i sagskomplekset, sagde han torsdag.
  Politiet mistænker, at manden fra VHK stod for at levere narko til bandens jyske forbindelser.
  Retten i Glostrup har fredag varetægtsfængslet de to i fire uger.
  